
Na osnovu člana 28. stav 5. Zakona o javnim nabavkama („Službeni glasnik RS, broj 116/08), 

Ministar finansija donosi
P R A V I L N I K
O KRITERIJUMIMA ZA OBRAZOVANJE KOMISIJA ZA JAVNE NABAVKE
Član 1.

Ovim pravilnikom bliže se propisuju kriterijumi za obrazovanje komisija za javne nabavke (u daljem tekstu: komisija).

Komisija se obrazuje rešenjem koje se donosi istovremeno sa odlukom o pokretanju postupka javne nabavke. 

Član 2.

Rešenje o obrazovanju komisije (u daljem tekstu: rešenje) donosi organ naručioca nadležan za donošenje odluke o pokretanju postupka javne nabavke.

Rešenje sadrži:

1) memorandum naručioca, broj rešenja i datum donošenja;

2) pravni osnov za donošenje rešenja;

3) naziv organa koji donosi rešenje;

4) naziv rešenja;

5) navode o obrazovanju komisije i predmetu javne nabavke, imenovanju predsednika i članova komisije, kao i zadatku komisije i roku za njegovo izvršenje.
Rešenjem se mogu imenovati zamenici predsednika i članova komisije.
Član 3.

Komisija ima predsednika i najmanje dva člana od kojih jedan mora biti diplomirani pravnik.

Jedan član komisije može biti službenik za javne nabavke.

U postupcima javnih nabavki dobara i usluga čija je procenjena vrednost veća od petostrukog iznosa vrednosti određene kao gornji limit za primenu postupka javne nabavke male vrednosti, odnosno u postupcima javnih nabavki radova čija je procenjena vrednost veća od desetostrukog iznosa te vrednosti, službenik za javne nabavke je obavezno jedan član komisije.
Član 4.

Za članove Komisije mogu se imenovati lica koja imaju odgovarajuće stručno obrazovanje iz oblasti iz koje je predmet javne nabavke.

Ako naručilac nema zaposleno lice koje ima odgovarajuće stručno obrazovanje iz oblasti iz koje je predmet javne nabavke, u komisiju se može imenovati lice koje nije zaposleno kod naručioca.

U komisiju se ne mogu imenovati lica zaposlena u pravnom licu koje može biti ponuđač za taj predmet javne nabavku ili u pravnom licu kome je poverena izrada tehničke dokumentacije za taj predmet javne nabavke.

Član 5.


Zadatak komisije je da:

1) pripremi konkursnu dokumentaciju, oglas o javnim nabavkama, odnosno poziv za dostavljanje ponuda, izmene ili dopune konkursne dokumentacije, dodatne informacije ili objašnjenja u vezi sa pripremanjem ponude ili prijave, kao i  predlog odluke o produženju roka za podnošenje ponuda, u skladu sa članom 32. Zakona o javnim nabavkama; 

2) otvara,  pregleda, ocenjuje i rangira ponude ili prijave;

3) vodi pregovarački postupak;

4) sastavlja pismeni izveštaj o stručnoj oceni ponuda;

5) pripremi predlog odluke o izboru najpovoljnije ponude, predlog odluke o obustavi postupka javne nabavke, kao i predlog odluke o priznavanju kvalifikacije.
Član 6.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”. 

Broj: 110-00-00221/09
U Beogradu,  6. jula 2009. godine
                                                                                                   MINISTAR
dr Diana Dragutinović

